കണ്ണ് കമ്മീഷനില്, കേരളം രണ്ടാകും കെറെയില് അഴിമതിക്കെന്നു യു.ഡി.എഫ്. റിപ്പോര്ട്ട്, മന്ത്രിസഭാതീരുമാനത്തിനു മുമ്ബേ ജപ്പാന് ബാങ്കുമായി കരാറിനു നീക്കം തിരുവനന്തപുരം : കേരളത്തെ നെടുകെ കീറിമുറിച്ച് ആസൂത്രണം ചെയ്യുന്ന കെറെയില് പദ്ധതിക്കു പിന്നില് വന്അഴിമതിക്കും കമ്മീഷനുമുള്ള നീക്കമെന്നു യു.ഡി.എഫ്. ഉപസമിതി റിപ്പോര്ട്ട്. സുതാര്യതയില്ലാത്തതും അശാസ്ത്രീയവുമായ പദ്ധതി കേരളത്തിന്റെ നട്ടെല്ലൊടിക്കും. ലാവ്ലിനു സമാനമായി, മന്ത്രിസഭാതീരുമാനത്തിനു മുമ്ബേ ജപ്പാനിലെ ബാങ്കുമായി കരാറിലേര്പ്പെടാന് നീക്കം നടത്തിയെന്നും ഡോ: എം.കെ. മുനീര് അധ്യക്ഷനായ സമിതിയുടെ റിപ്പോര്ട്ടില് ആരോപിക്കുന്നു. എ.എന്. രാജന്ബാബു, സി.പി. ജോണ് എന്നിവരാണു സമിതിയംഗങ്ങള്. നാളെ ചേരുന്ന യു.ഡി.എഫ്. യോഗം റിപ്പോര്ട്ട് ചര്ച്ചചെയ്യും. ഇടതുസര്ക്കാര് 2009ല് ആസൂത്രണം ചെയ്ത അതിവേഗ റെയില് പദ്ധതിയേക്കാള് അപകടകരമാണു പുതിയ അര്ധ അതിവേഗപാതയെന്നു റിപ്പോര്ട്ട് കുറ്റപ്പെടുത്തുന്നു. രണ്ടുമണിക്കൂര് കൊണ്ട് തിരുവനന്തപുരത്തുനിന്നു കാസര്കോഡ് എത്തുന്ന അതിവേഗ റെയില് പദ്ധതിക്കു ചെലവ് കണക്കാക്കിയത് 1,10,000 കോടി രൂപയായിരുന്നു. അതുതന്നെ 90,000 കോടി രൂപയ്ക്കു നടപ്പാക്കാമെന്നു ഡി.എം.ആര്.സിയുടെ ചുമതലയിലുണ്ടായിരുന്ന ഇ. ശ്രീധരന് ഉറപ്പുനല്കിയതുമാണ്. തുരങ്കങ്ങളിലൂടെയും ആകാശപ്പാതകളിലൂടെയുമുള്ള ആ പദ്ധതിക്കു സ്ഥലമേറ്റെടുപ്പ് അധികം വേണ്ടിയിരുന്നില്ല. ഇപ്പോള് ആസൂത്രണം ചെയ്തിരിക്കുന്ന കെറെയില് പദ്ധതി ഇതിനു കടകവിരുദ്ധമാണ്. ആവശ്യത്തിന് ആഭ്യന്തര വിമാനസര്വീസുകളും മറ്റുമുള്ളതിനാല് പദ്ധതി ലാഭകരമാവില്ലെന്നും റിപ്പോര്ട്ടില് വിലയിരുത്തുന്നു. റിപ്പോര്ട്ടിലെ കണ്ടെത്തലുകള് ഇപ്പോള് ആസൂത്രണം ചെയ്ത രീതിയില് നടപ്പാക്കിയാല് കേരളം രണ്ടായി വെട്ടിമുറിക്കപ്പെടും. 20,000 കുടുംബങ്ങളെ ഒന്നരലക്ഷത്തോളം ആളുകളെ ഒഴിപ്പിക്കേണ്ടിവരും. അയപല്ക്കങ്ങള് അകറ്റപ്പെടും. സാമൂഹികബന്ധങ്ങള് ഇല്ലാതാക്കും. നിലവിലെ റെയില്പാതകള്ക്കു വളരെ അകലെ പുതിയപാതകളാണു നിര്മിക്കുന്നത്. പാതയുടെ ഇരുവശത്തും 46 മീറ്റര് ഉയരമുള്ള മതിലുകള് കെട്ടുന്നതിലൂടെ ആയിരക്കണക്കിനു ചെറുറോഡുകള് അടയും. പ്രളയമുണ്ടായാല് ഇതേ മതിലുകള് അണക്കെട്ടായി വന്ദുരന്തമുണ്ടാക്കും. മലബാറില് റെയില്വേ, ദേശീയപാത വികസനത്തിനുള്പ്പെടെ മൂന്നുതവണ ഭൂമി നഷ്ടപ്പെട്ടവരുണ്ട്. ഈ പദ്ധതിക്കുകൂടി ഭൂമിയെടുക്കുമ്ബോള് വലിയൊരുവിഭാഗം വഴിയാധാരമാകും. ദൈര്ഘ്യമേറിയ പാത നിര്മാണത്തിനായി പശ്ചിമഘട്ടത്തിലെ പാറ മുഴുവന് വേണ്ടിവരും. വന്പാരിസ്ഥിതിക പ്രത്യാഘാതമുണ്ടാകും. നിലവിലെ ബ്രോഡ്ഗേജ് ലൈനുകള്ക്കു പകരം സ്റ്റാന്ഡേഡ് ഗേജ് റെയില്വേ ലൈനുകളാണ് ഉപയോഗിക്കുന്നത്. ഇതില് ഓടാനുള്ള എന്ജിന് പോലും ഇറക്കുമതി ചെയ്യേണ്ടിവരും. ചരക്കുനീക്കത്തിലൂടെ ലാഭം നേടാനാവില്ല. അത്രയും ഭാരം ഈ പാതയിലൂടെ കൊണ്ടുപോകാനാവില്ല. വിഴിഞ്ഞം തുറമുഖത്തുനിന്നുള്ള ചരക്കുകളും കൊണ്ടുപോകാനാവില്ല. പാത കൊച്ചുവേളിയിലാണ് അവസാനിക്കുന്നത്. പദ്ധതിയുടെ എസ്റ്റിമേറ്റ് കുറച്ചുകാട്ടുന്നു. സര്ക്കാരിന്റെ കണക്കുപ്രകാരം 64,000 കോടി രൂപയാണു പ്രതീക്ഷിക്കുന്നത്. എന്നാല് 1,28,000 കോടി വേണ്ടിവരുമെന്നു നിതി ആയോഗ് ചൂണ്ടിക്കാട്ടുന്നു. ബദല് നിര്ദ്ദേശങ്ങള് റെയില്വേയുടെ പുതിയ പദ്ധതി ഉപയോഗിച്ചുതന്നെ ഇത് നടപ്പാക്കാമെന്ന് റിപ്പോര്ട്ട് ശിപാര്ശചെയ്യുന്നു. 2025ഓടെ ഇന്ത്യന് റെയില്വേയുടെ ബ്രോഡ്ഗേജുകളില് എക്സ്പ്രസ് ട്രെയിനുകള് 160 കിലോമീറ്റര് വേഗതയില് ഓടിക്കാനുള്ള പദ്ധതി നടപ്പിലാക്കും. അതിനായി പാത ഇരട്ടിപ്പിക്കല് വേഗത്തിലാക്കുകയും ഓട്ടോമാറ്റിക്ക് സിഗ്നല് സംവിധാനം കൊണ്ടുവരികയും വേണം. പുതുതായി സ്ഥലമെടുപ്പും വേണ്ട. അല്ലെങ്കില് നിലവിലെ മെമോ സര്വീസ് പരിഷ്ക്കരിച്ചും ലക്ഷ്യം കാണാം. നിലവില് 20 കോച്ചുകളില് ഓടുന്ന മെമോയുടെ കോച്ചുകളുടെ എണ്ണം 9 ആയി കുറച്ചാല് 5 മണിക്കൂര് കൊണ്ട് കാസര്കോഡ് എത്താനാകും. ആര്. സുരേഷ്